Бжыгъэ къэтыкIэм техьэну загъэхьэзыр
КъБР-м и Парламентым и депутатхэм, ЩIалэгъуалэ IуэхухэмкIэ, жылагъуэ зэгухьэныгъэхэмрэ хъыбарегъащIэ IуэхущIапIэхэмкIэ комитетым и унафэщI Хьэщхъуэжь Татьянэ я пашэу, тхьэмахуэ кIуам зрагъэлъэгъуащ ди республикэм щылажьэ телерадиокомпаниехэм я щытыкIэр. Ахэр Iуэхум хигъэгъуэзащ КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин.
Депутатхэр нэхъыбэу зыщIэупщIар Iэмэпсымэ и лъэныкъуэкIэ IуэхущIапIэхэм я Iуэху зыIутымрэ бжыгъэ къэтыкIэм хуэкIуэну зэрыхьэзырымрэщ. «Налшык» ОРТК-м и тхьэмадэ Вэрокъуэ Владимир зэрыжиIамкIэ, зыхуей хуэза нэтынхэр къэтынымкIэ зыхуэныкъуэ псори щыIэщ. КъищынэмыщIауэ, ахэр зыщIэс унэм ещанэ къатыр къытращIыхьыжмэ, республикэ телеканалым и лэжьакIуэхэри абы Iэпхъуэнущ.
Къэбэрдей-Балъкъэр Республикэр бжыгъэ къэтыкIэм зэрытехьэну щIыкIэмрэ дяпэкIэ жэщи-махуи зэрылэжьэнумрэ зэпкърыхауэ хьэщIэхэм яжриIащ «Къэбэрдей-Балъкъэр» ВТК-м и унафэщI Дроздов Игорь. «Иджыпсту сыхьэти 7-м нэблагъэкIэ эфирым дитщ. Абы къыщыдогъэлъагъуэ бзищымкIэ хъыбарыщIэхэр, фондым хэлъ программэхэр, Iуэхугъуэ щхьэхуэхэм теухуа нэтынхэр. КъБКъУ-мрэ дэрэ дгъэхьэзыращ адыгэбзэр зэрызэрагъэщIэну видеодерс 30-м нэс, иджыпсту балъкъэрыбзэм ехьэлIа апхуэдэ лэжьыгъэр йокIуэкI, — жиIащ Дроздовым.
ТВ-м и редакцэхэм, монтаж лэжьыгъэр щекIуэкIым, хъыбарыщIэмкIэ IэнатIэм щыIа, журналистхэм яIущIа нэужь, Хьэщхъуэжь Татьянэ къыхигъэщащ «Къэбэрдей-Балъкъэр» ВТК-м и лэжьыгъэм арэзы къызэрищIыр.
Пщыгъуэш Iэсият.
